Юлдың оҙон булыуы Хәмиҙәгә ҡулай ғына. Барып-ҡайтып килгәнсе күпме уй уйлана, хыял ҡабатлана, йыр йырлана! Һыу юлында Хәмиҙә үҙен сәйәхәттә һымаҡ тоя. Ап-аҡ ҡар-келәм ятҡан туғай тындарҙы иркенәйтә, күкрәкте киңәйтә, кәйефте күтәрә лә – һин, ҡанаттарын йәйеп осҡан бөркөт кеүек, аяҙ күктән йөҙәһең. Хикмәтле донъяның матурлығына, серлелегенә хайран ҡала Хәмиҙә. ҡыш менән йәй нисек алышына? Ниңә ҡар бөртөк-бөртөк булып яуа, ә күктән лыпын ҡолап төшмәй? Ниңә ҡышын йылғаны боҙ ҡаплай, ә Шишмә туңмай?